The Bulgarian Media Portal » Blog Archive » Венецианската комисия със сериозни резерви към Изборния кодекс\nПрепоръчват се незабавни промени, но според Фидосова външните експерти проявяват неразбиране\nВенецианската комисия подлага на критика основни положения, залегнали в Изборния кодекс. Становището е изготвено след посещение на делегация на комисията в България през май и третира преработения вариант на закона, променен след произнасянето на Конституционния съд.\n“На препоръките, предлагани в това становище, трябва да се обърне внимание възможно най-скоро, така че те да могат да бъдат приложени на предстоящите президентски и местни избори. Не всички от тях изискват изменения на Кодекса, те може да се изпълнят и чрез инструкции на ЦИК или други правни средства”, се посочва в становището на Европейската комисия за право чрез демокрация към Парламентарната асамблея на Съвета на Европа (Венецианската комисия).\nМнозинството от 2/3 в ЦИК\n“Две трети мнозинство в ЦИК не е разумно за вземане на решения, защото е възможно комисията да блокира”, посочват от комисията, като уточняват, че обръщат внимание на тази възможност, защото е Централната избирателна комисия е съставена на политически принцип.\n“Този вид мнозинство трябва да се преоцени на база фактите как то ще функционира по време на изборите”, препоръчват от комисията.\nПредседателят на правната комисия в парламента Искра Фидосова (ГЕРБ) не е съгласна с препоръката.\n“Изискуемото мнозинство от две трети е въведено именно като гаранция, че при управление на коалиция тя няма да може да влияе изцяло върху взетите решения и това да доведе до политизиране на обсъжданията”, заяви Фидосова пред Mediapool.\nДискриминация на млади формации\nКато основен дефект и с ясната политическа характеристика за “лоша практика”, както и с препоръка “този текст да бъде премахнат или поправен”, в становището е посочена възможността ЦИК да преценява документите на партиите и да отказва регистрация на база вмешателство във вътрешния живот на формациите.\nИзборният кодекс предвижда ЦИК да проверява документацията на партиите – провеждали ли са те събрания или не и дали са спазени уставните срокове. Ако бъде хваната в нарушение, дадена партия може да отпадне от изборите. От Венецианската комисия смятат, че този текст е дискриминация на младите партии и намеса във вътрешния им живот.\nИскра Фидосова разясни пред Mediapool, че този текст само продължава практиката от Закона за политическите партии. “Разпоредбите кореспондират със Закона за политическите партии, който предвижда разпускане на партията в случаите, когато не е провеждала предвидените в устава заседания на върховния й орган повече от два последователни пъти, но не по-малко от веднъж на 5 години, и не е представила в съда за вписване състава на новото ръководство. Нормата е гаранция, че партия, която е нарушила разпоредбите на ЗПП и въпреки това до изборите не е разпусната няма да може да участва на изборите. Нормите в ИК само продължават логиката на въведените с ЗПП разпоредби”, обясни юристката.\nКратки срокове за обжалване на отказана регистрация\nОт Венецианската комисия коментират също и твърде кратките срокове, които са разписани в Изборния кодекс като възможност за обжалване от страна на кандидат или партия, на които им е отказана регистрация.\n“24-часовите срокове при получаване на отказ са изключително кратки, когато се откаже регистрация на партии, коалиции или кандидат”, пише в документа.\nСпоред разписаните правили у нас не по-късно от един ден след излизане на решението на ЦИК за отказ, потърпевшият трябва да обжалва в Административния съд. “Трябва да се избегне невъзможността кандидатите да успеят да се подготвят”, пишат от Институцията към ПАСЕ.\n“Това не гарантира правата на участниците в изборите. Аз може да нямам адвокат, който да реагира в същата минута”, коментира Антоанета Цонева от неправителствената организация “Институт за развитие на публичната среда”, която осъществи мониторинг върху приемането на Изборния кодекс.\n“Законодателят явно предполага, че всеки кандидат разполага с цяла кантора адвокати, които само чакат ЦИК да им откаже и да им напишат на коляно жалбата, а те да тичат към Административния съд – това не е най-адекватната мярка”, обясни Цонева.\nДа се намали изискваният брой подписи за независим кандидат\nТя също коментира и препоръката, която се отнася до подписите, с които може да се издигне независим кандидат. От институцията към ПАСЕ отчитат намаляването им в разписанията на новия кодекс, но все пак отбелязват, че практиката е да не се събират повече от 1% от избирателите на съответния район.\nВ текста на закона, регламентиращ вота, законодателят записа, че независим кандидат се издига с подписите на не по-малко от три на сто от жителите на дадено населено място, но условието е да не надхвърлят 5000 подписа.\n“Още докато се приемаше кодексът, ние няколко пъти говорихме за тези разписания, показвахме ги, обяснявахме ги, но никой не ни обърна внимание и те не залегнаха в пълния си вид в закона”, каза Цонева.\nТя добави, че по същия начин са пренебрегнати становищата, засягащи правата на международните наблюдатели на изборите у нас.\nОт Венецианската комисия отчитат, че са очаквали по-подробно разписание за правата и задълженията на наблюдателите.\nЛегитимни ли са избирателните списъци?\nВенецианската комисия обръща сериозно внимание на вечната тема за “мъртвите души” в избирателните списъци. Отбелязано е последното преброяване, което по прогнозни данни определя жителите на България около 7 380 000 души. Без да коментират дали списъците са реалистични или не, от Венецианската комисия отбелязват, че на предишния вот са гласували около 7 млн. избиратели.\nПрепоръчва се “разумно съотношение между преброените в България хора и тези, които са в списъците”.\n“Ако това съотношение не е налице, означава, че избирателният списък не е легитимен”, коментира Антоанета Цонева. Според нея лицата над 18 години трябва да бъдат съотносими с тези от последното преброяване.\nПред Mediapool тя посочи, че нито една от препоръките на комисията към ПАСЕ не е обвързана със срок, но всичко, което не е предмет на конституционна промяна, трябва да се вземе предвид с оглед идващите избори.\nАдекватно отразяване на предизборната кампания в медиите\nВенецианската комисия обръща внимание, че в България няма орган, който да следи за “неадекватно или даващо предимство на определена партия отразяване в медиите”.\nЗаписано е също, че е редно политическите дебати в обществените медии да не се заплащат.\nПредседателят на СЕМ Георги Лозанов каза пред Mediapool, че според него в закона има “достатъчно регулатори, поне за обществените медии, които изискват плурализъм”.\n“Затова настоявах частните медии да подпишат един кодекс. Това е част от либерализма в нашето законодателство”, обясни гледната си точка Лозанов, който смята, че не трябва да има специален регулатор за политическо съдържание.\n“Саморегулацията е възможност да се запази либерализмът в медиите”, смята още Лозанов. “СЕМ трябва да има права, свързани с най-общи разпоредби, а не да е диктатор на начина, по който се правят новините, особено в предизборна ситуация”, добави той.\n“Аз имам стара идея – начинът за отразяване на предизборната кампания да се запише в Закона за радиото и телевизията и да не се разписват разпореди всеки път”, припомни Георги Лозанов.\nОграничаване на избирателно право\nСпоред Венецианската комисия е абсолютно неоправдано ограничаването на пасивното избирателно право в местните избори, ако имаш друго гражданство, различно от българско. Представителите на комисията не намират зкаоново оправдание на такъв текст, защото според Конституцията има подобно ограничение за избор на президент и народни представители.\n“Българските граждани, притежаващи гражданство на друга държава, не могат да бъдат избирани в парламентарни, президентски и общински избори. Докато забраната на двойно гражданство за парламентарни и президентски избори е записана в Конституцията, същото не се отнася за общинските избори”, смятат от Венецианската комисия.\nОттам препоръчват да се разреши политическа агитация на майчин език. В българското законодателство е записано, че предизборната кампания се провежда само на български. Европейската практика е това да става на всички говорими в страната езици на малцинствата, припомнят от комисията.\nИскра Фидосова опонира, че “агитацията в предизборен период има за цел участие в политическия живот на страната и заемане на позиции в органите на власт и управление. В този смисъл агитацията трябва да е разбираема за всички граждани, за да изградят в себе си позиция, която да могат да споделят, коментират и дискутират с други граждани”.\n“При агитацията се споделят виждания за управлението на държавата и обществото и колкото по-открити са те, толкова по-голямо е доверието в обществото. Кампанията е отворена към всички избиратели. Провеждането на агитация на езика на малцинство, който не е разбираем за другите граждани, може само да доведе до формиране на недоверие между отделните общности в страната ни. Наред с това биха възникнали процеси на обособояване, затваряне, капсулиране и дори автосегрегиране на цели общности в отделни територии, което противоречи на всички разбирания за принципите и ценностите на развитие на ЕС и на държавите членки”, се казва в становището, подготвено от експертите на Фидосова.\nМащабна образователна кампания за знака “Х”\nОт институцията към ПАСЕ не коментират с какъв знак да се гласува, но казват, че ако само с “Х”, трябва да се предприемат мерки от ЦИК за ефективно информиране на избирателите. “Трябва да се да се проведе образователна кампания с таргет избирателите, както и Секционните избирателни комисии.\nОт ЦИК заявиха пред Mediapool, че не са се запознали със становището на институцията. Говорителят на ЦИК Ралица Негенцова обаче излезе от ситуацията, обяснявайки азбучни истини.\n“ЦИК няма законодателна инициатива. Ние само изпълняваме закона и не коментираме дали той е добър или е лош”, заяви Негенцова пред Mediapool, която въпреки това обясни, че “препоръките ще бъдат взети предвид”.\nТя обеща и образователната кампания. “Ние преди всеки избори организираме обучения”, уточни Негенцова, имайки предвид редовните обучения, които провежда ЦИК на Общинските избирателни комисии (ОИК).\nСпоред книжата, които отговорният за изборите у нас орган прие, ОИК в страната трябва да бъдат сформирани на 8 септември, след което да бъдат проведени обученията им, за да могат те да предадат своите знания на Секционните избирателни комисии (СИК), което се приближава значително до деня на вота – 23 октомври и едва ли би могло да се приеме за “мащабна обучителна кампания”.\nСпоред Негенцова обаче “най-резултатни” за подобен род просветителски занимания са последните 20 дни преди изборите.\nАнтоанета Цонева смята, че ЦИК трябва “да се запознае възможно най-бързо с препоръките на комисията и там, където може със свои актове да усъвършенства прилагането на закона, да го направи”.\nПри подготовката на настоящата публикация на няколко пъти търсихме мнение от ЦИК, но вече втора седмица отговорът е, че не са се запознали с препоръките.\nСпоред Антоанета Цонева правната комисия в парламента трябва максимално бързо да подложи на обсъждане определени текстове в закона, за да може те да бъдат подобрени.\n“Въпреки това не съм оптимист, защото това становище на Венецианската комисия е прието на 17 юни и никоя институция до момента не се занимава с неговото разгледане”, каза Цонева. Според нея проблемът произтича оттам, че към определени промени може да се пристъпи, само ако има политическа воля за това.\nВ същото време експертът смята, че подобна промяна няма да “засегне корпуса от основни текстове в кодекса”, а само ще улесни избирателите.\n“Пример за това е препоръката за разяснителната кампания, която ЦИК ще проведе”, уточни Цонева.\nСпоред депутата от Коалиция за България Михаил Миков Венецианската комисия казва категорично, че с Изборния кодекс се нарушават права на български граждани с двойно гражданско. Въвеждането на знака “Х”, който може да бъде тълкуван от преброителните комисии, в които ГЕРБ има мнозинство, ще създаде проблеми. “Той ще бъде проблемен при самото гласуване и после при самото тълкуване”, обясни народният представител пред Mediapool.\nПрочитът на Искра Фидосова върху становището на Венецианската комисия е противоречив. Тя хем смята, че е дадена “висока оценка” за закона, но в същото време отчита, че експертите на ПАСЕ не са наясно с тукашната ситуация.\nВенецианска комисия е констатирала, че Изборният кодекс е “солидна база за произвеждане на демократични избори”. “Сами виждате, че това е изключително висока оценка”, заяви Фидосова.\nПо отношение на критиките тя каза, че са в резултат на неразбиране от страна на Венецианската комисия, защото експертите й нямали познания в останалата част от нормативните актове в България, които кореспондират с Изборния кодекс.


Младите хора стават все по-късно независими - млад - 2022\nОсновен - млад - Младите хора стават все по-късно независими\nДа бъдеш способен да се грижиш за себе си е мечтата на много млади хора, които виждат в икономическата независимост на родителите си и следователно в това, че собственият им дом е начин да бъдат автономни и зрели по окончателен начин. Но този сън все повече се изпълнява по-късно: Младите испанци напускат дома на родителите си средно с 28.9 години.\nТова може да се види в доклада на Статистическата служба на Общността, Евростат, който показва, че. \_ T млади хора от Испания те са европейците, които заемат най-дълго време, за да станат независими: средната стойност на Европейската общност е 26,1 години.\nТака испанците са много далеч от своите съседи в Швеция, Дания и Финландия, където средната възраст за независимост от семейството им е съответно 19,6 години; 21 и 21.9 години. След тях са Холандия (23.5), Франция (23.6) и Германия (23.9).\nДанните, които съответстват на 2013 г., показват също, в кои страни младите хора по-късно стават независими от дома на родителите си: в Хърватия средната възраст е 31,9 години, пред Словакия (30,7), Малта (30,1), Италия (29,9), Гърция (29,3), България (29,1) и Португалия (29).\nЖените напускат семейството преди\nАко тези данни могат да бъдат любопитни, както и разкриващи, повече са тези, които се отнасят до въпросите на пола: проучването подчертава, че във всички държави-членки жените са склонни да напускат семейния дом преди мъжете.\nНапример, докладът на Евростат гарантира, че средната възраст на жените, които ще станат икономически независими, е 27,9 години, докато средната възраст на мъжете е 29,8 години.\nДеца в рамките на Европейския съюз\nОт друга страна, Евростат улесни и броя на децата под 15-годишна възраст в Европейския съюз: 2014 г. възлиза на 15,6% спрямо цялото население. Един процент с три пункта по-нисък от този от 1994 г., което означава, че след 20 години децата са с 10 милиона по-малко.\nПо държави, Ирландия е държавата с най-висок дял на децата (22% от населението), следвана от Франция (18.6%) и Обединеното кралство (17.6%). В испанския случай страната е малко под средната за Европа, с 15,2% от децата.\nДържавите-членки с най-нисък процент на деца са Германия (13,1% от техните граждани са на възраст под 15 години), България (13,7%) и Италия (13,9%).\nИ накрая, Евростат е изготвил прогнози за населението, които гарантират, че Испания (заедно със Словакия, Португалия и Ирландия) ще бъде една от страните, където делът на децата ще се намали най-много до 2050 г., тъй като ще се увеличи от 15,2% на 13, 2%.\nНовата Micra е тук, която ще бъде на улиците през февруари и може да бъде поръчана. Гамата започва с основна цена от 13 500 евро. Открийте всичко ...


Времето е скъпоценно, тренирай умно! | TERES Gym & Fight Club\nНачало»Мотивация»Времето е скъпоценно, тренирай умно!\nКогато треньорът ти каже да направиш 100 удара на чувала, недей просто да гониш бройката. Не това е смисълът. Числото е просто за насока, важното е колко от себе си ще вложиш във всяко едно повторение.\nАко наистина искаш да напредваш с по-бързи темпове, трябва да излезеш от зоната си на комфорт. Напредъка идва когато настъпи умората, когато се чудиш защо изобщо го правиш, но въпреки това завършиш започнатото, защото го дължиш на себе си.\nКогато ти е най-трудно, тогава учиш най-много.\nНе брой колко часа си тренирал.\nБрой колко пъти си се докарал до края на силите си.\nБрой колко пъти си бил докаран до ръба да се разплачеш.\nКолко пъти си бил бит от партньори и треньори на тренировка, обаче си останал.\nАко можеш да победиш себе си, можеш да победиш всеки друг в ринга!\nТагове - Времето е скъпоценно, тренирай умно


Ипсуич - Крю Александра Прогноза 28 ноември 2021\nИпсуич – Крю Александра Прогноза 28 ноември 2021\nxGprognozi.com » Футболни Прогнози » Ипсуич – Крю Александра Прогноза 28 ноември 2021\nИпсуич ЗЗРПЗ\t Още\nКрю Александра ЗПЗРЗ\t Още\nНа 07.12.2021 един срещу друг се изправят отборите на Ипсуич и Крю Александра. Двубоят е част от програмата на 21 кръг във Англия Лига Едно. За последно двата отбора се изправиха един срещу друг в шампионатен двубой на 06.03.2021. Той завърши при резултат Крю Александра 3 - 0 Крю Александра. От началото на сезона в Англия Лига Едно, Ипсуич печели средно по 1.25 точки в домакинствата си. Крю Александра добавя към актива си средно по 1.33 точки в гостуванията си.\nИпсуич - Крю Александра Резултати\nСпоред статистиката, с която разполагаме, в последните години двата отбора са изиграли общо 7 мача помежду си в Англия Лига Едно. Във въпросните 7 двубоя, Ипсуич записа 2 победи, Крю Александра триумфира в 5 мача и 0 мача завършват с равенство. Според данните, с които разполагаме, Ипсуич и Крю Александра вкарват средно по 3 гола, когато играят един срещу друг. Залог на гол-гол печели в 57% от съперничествата помежду им. Линията от 2.5 гола е покрита в 71% от срещите.\nСтатистика на Ипсуич и Крю Александра в предишните 7 мача между тях в Англия Лига Едно.\nКрю Александра 3-0 Крю Александра\nКрю Александра 0-1 Ипсуич\nКрю Александра 1-2 Ипсуич\nКрю Александра 2-1 Ипсуич\nКрю Александра 1-0 Крю Александра\nКрю Александра 1-4 Крю Александра\nКрю Александра 1-4 Ипсуич\nИпсуич - Крю Александра Статистика\nПодробна статистика от мачовете на Ипсуич и Крю Александра през настоящия сезон. Бутон "Всички" показва статистика само за мачовете на Ипсуич като домакин и Крю Александра като гост.


Вълшебният тюлен – www.prikazki.com\nHome » ПРИКАЗКИ » Вълшебният тюлен\nСтенли парк, в днешния град Ванкувър, едно време бил мястото на главното село на могъщ скуемишки народ и на тяхната конфедерация. От това централно село тръгвали мощни бойни канута с множество въоръжени воини на борда и се запътвали на бой през океана и устията към заобикалящите ги острови. Това село било родното място на прославени вождове и могъщи жреци, от които никой не бил по-посветен в тайните на медицината и магията както Цак. Той бил приятел на могъщия вожд Капалана и имал силно въздействие в съветите на скуемишите.\nЕдно голямо нападение по море, замислено от скуемишите: цел набавяне на припаси и пленяване на роби, било проведено от брата на вожда Капалана. Атаката имала успех и водачът пленил красива девойка от квакиутлите. Племенният закон повелявал и тя, като всички останали пленници, мъже и жени, да бъде превърната в робиня.\nКогато победоносните скуемиши се върнали в своето село, започнало обичайното пиршество и веселие. Хората много се изненадали, като видели, че вождът, който водел нападението и трябвало да ръководи и веселието, не проявява интерес към церемониите. Бил мълчалив, мрачен и замислен.\nСлед голямо угощение пленниците били отведени пред вожда Капалана и неговите съветници. Буйният огън, който осветявал красиво гравирания и изрисуван церемониален салон, проблясвал по лицата на множеството пленници. Мъже, жени и деца били доведени един по един пред могъщия вожд. Дългите им коси били късо подстригани като знак, че вече са роби на скуемишите.\nКогато красивата девойка от квакиутлите била доведена пред вожда Капалана, се случило нещо нечувано дотогава в спомените на най-старите скуемиши.\nБратът на вожда Капалана пристъпил до мястото, където седял вождът на скуемишите.\n— Могъщи вожде, благородници и вождове на скуемишкия народ, вие отдавна ме съветвате, че като вожд аз трябва да се оженя. Много луни мислих върху вашите мъдри думи. Сега ще им се подчиня. Желая тази млада жена, която плених в битката с нейното мощно племе да стане моя съпруга.\nДумите му предизвикали викове на изумление и силен протест у смутеното събрание от благородници и жители. Всички били възмутени, че един вожд, принц на скуемишите, трябва да нарушава племенните обичаи и да избере за жена една робиня. Вождът Капалана вдигнал ръка за тишина.\n— Макар че никога досега в историята на нашия народ не се е случвало това, което моят брат желае, то може би е добро.\nДавам на брат си девойката и им желая всичко най-хубаво.\nНикой не се осмелил да оспори решението на вожда Капалана и така робинята станала жена на воин-вожд.\nЗа вожда и неговата невеста настъпили щастливи дни. Тя му помагала във всичко и го дарявала с радост. Едва когато четиримата им сина пораснали и станали младежи, скритата ревност на скуемишите излязла наяве. Четиримата сина били по-добри майстори в спорта и войната от всички останали младежи в селото.\n„Защо — казвали си хората тайно — трябва синовете на една робиня да са по-добри ловци, рибари и воини от синовете на свободните жени?"\nЛошото чувство у хората растяло, докато един ден жрецът Цак научил, че животът на четиримата младежи е застрашен. Един ден, като се движел безшумно из гората, той дочул голяма група младежи от племето да уреждат клопка, за да убият четиримата сина на робинята.\n— Не трябва да правите това — казал шаманът, като излязъл от прикритието си. — Техният баща е храбър вожд, който заслужава хората да му отвръщат с добро. Скуемишка кръв тече в жилите на тези млади хора, които вие имате намерение да убиете, а освен това те са племенници на моя приятел, великия\nвожд Капалана. Моята магия ще намери начин да отървете се¬лото от младежите, които засрамиха всички ви със своето майсторство. Не правете нищо, преди аз да ви наредя. Аз казах.\nМладежите, които много се боели от магическата сила на шамана, се съгласили да изчакат заповедите му.\nКогато слънцето заляло запада с кървавочервена светлина, Цак изтеглил кануто си на брега на скуемишите. Тръгнал из гората и стигнал до малко езеро, заливче от океан, заобиколено от огромни кедрови дървета. Избрал най-голямото от тези могъщи дървета, което стояло близо до водата, и с една каменна брадва и малко огън се захванал да го сече. Когато слънцето за трети път си отишло, снажният ствол се сгромолясал на земята. А когато слънцето отново дошло, видяло как жрецът дялка и гравира дървото с каменните си сечива.\nСлед още три слънца шаманът с помощта на огън оформил огромния кедров ствол така, че той вече не приличал на дърво. На мястото на кедъра сега лежал огромен тюлен. Цак направил силно лекарство от някакви непознати билки, рибено масло и змийски глави. Разтъркал това масло по главата, перките и опашката на големия тюлен. После се помолил, попял и потанцувал около него. Задрънкал с хлопката1 си по дължината на тюленовата глава. И животното се раздвижило! Изпял отново една силна заклинателна песен и тюленът се заклатил и гмурнал във водата.\nШаманът останал на бивак край заливчето в продължение на седем слънца, като обучавал големия тюлен каква трябва да бъде неговата роля в цялостния план.\nКогато Цак се завърнал в селото, свикал тайно събрание в гората с онези, които кроели планове да убият синовете на робинята.\n— Утре, когато започне отливът, един голям тюлен ще доплува близко до брега точно пред нашето село. Внимавайте да не го изпуснете. Щом го видите, тичайте за харпуните и копията си и започнете да викате и да сочите към тюлена. Не хуквайте към лодките и кажете на останалите младежи от селото и те да не правят това. След тюлена трябва да тръгнат само четиримата сина на робинята. Аз казах.\nЖрецът казал истината. На следващия ден, в момента на отлива, един голям тюлен заподскачал и заиграл в океана току пред селото. Младежите се развикали и хукнали към домовете си уж да вземат оръжието си, но първи се въоръжили за пре¬следването четиримата сина на робинята. Сетне бързо се покачили в голямото си кану. Без да чакат останалите, те загребали незабавно към тюлена. Когато го наближили достатъчно, за да стрелят, най-големият брат се изправил на носа на кануто и се прицелил с харпуна си. Острата стрела се впила дълбоко в рамото на тюлена. Острието на харпуна било завързано за китката на младежа с дълга, здрава връв от сплетена китова жила. Миг след това един от останалите братя също изпратил своя харпун в хълбока на животното. Сега то заплувало с всички сили към протока и отвъд, във водите на необятния залив. За да намалят скоростта на тюлена, другите двама братя също забили харпуните си дълбоко в тялото му.\nКогато кануто било повлечено със скорост, която означавала смърт, далеч от сушата, най-старият извикал на братята си да прережат връвта и да пуснат тюлена. Той опитал да пререже примката около своята китка, ала острият каменен нож дори не оставил белег върху жилата. Нито той, нито братята му успели да разхлабят примките около китките си и скоро разбрали, че вече са пленници на вълшебния тюлен.\nПонесли се все по-нататък и по-нататък, към Валдезките острови. Когато слънцето започнало да клони към залез, изумените братя видели как огромният тюлен се превръща в кедров дънер. Харпуните пропаднали в океана и докато братята ги изтегляли обратно в кануто, внезапно се извила буря и лодката се разтърсила. Младежите се хванали за греблата, но една необикновено голяма вълна подела кануто и го отнесла високо на брега на далечен остров. Те харесали земята и решили да останат да живеят там.\nКогато братята се прочули като изкусни рибари и ловци, те се оженили за дъщерите на вождовете на съседните острови. Скоро младежите станали водачи в съветите на островните племена.


Хороскоп за 25 февруари: Приток от доходи за Близнаците, риск от загуба за Раците - trafficnews.bg\nХороскоп за 25 февруари: Приток от доходи за Бл...\nХороскоп за 25 февруари: Приток от доходи за Близнаците, риск от загуба за Раците\nЕто какво носи ден четвъртък на всеки знак от зодиака\n24.02.2021 23:00 22568 0\nАко сте самотни, оставете миналото зад гърба си и си дайте шанс да се запознаете с нови хора. Ще срещнете сродната душа точно когато най-малко го очаквате.\nЗатвърдете позицията си на лидер и човек, на когото може да се разчита във всяка една ситуация. Стремежът ви към успех в работата ви, ще очарова колегите и шефовете ви.\nОпитайте се да избягвате всякакви нежелани спорове и конфликти, защото може да загубите изключително важни клиенти, което от своя страна ще се отрази на финансовото ви състояние.\nЩе се наложи да се освободите своевременно, така че сегашната или предстоящата ви връзка или семейна обич да има място за растеж и разцвет.\nПоощряването на вашата инициатива ще продължи, но за сметка на това, някой от вас няма да могат да разчитат на подкрепа от своите колеги.\nФинансите ви ще останат стабилни и скоро ще спечелите още повече пари. Инвестициите, които ще правите през този ден, вероятно ще ви донесат много добри печалби.\nСпособността ви да показвате любов е безгранична. Въпреки че е добре поддържате на връзката си, вие също трябва да практикувате повече сдържаност, за да поддържате партньора си жаден за още и още.\nБлагоприятен ден в сектор работа за вас. Ще имате силно влияние над другите, което ще ви помогне да създадете повече лична сигурност при удовлетворяването на професионалните си потребности.\nИма голям шанс да получите много добър приток от доходи. Фирмите занимаващи се с транспорт и производство на стоки, ще постигнат значителна финансова ефективност.\nПрез този ден ще се наложи да се научите да гледате на нещата от гледна точка на партньора си, да признавате всякакви неправомерни действия и да се учите от грешките, които сте направили.\nЩе трябва да бъдете предпазливи на работното си място, тъй като има вероятност да бъдете подложени на риск от загуба на работната си позиция.\nОпитайте се да отделите повече време, за да ангажирате своето мислене върху непредвидени и неочаквани разходи днес.\nАко планирате този ден да спечелите нечие сърце или възнамерявате да изведете текущата връзка на по-дълбоко ниво, тогава си дайте време да прецените по-внимателно възможностите си.\nПроектите, върху които работите, вероятно ще бъдат провалени и едва ли ще успеете да приключите ефективно месецът. Вероятно, ще е за добро, за да подсилите своята мотивация.\nДенят вероятно ще ви се стори малко негативен по финансовите въпроси. Може би, ще установите, че когато имате необходимост от пари, повечето приятели и роднини изглеждат някак си далечни.\nПрез деня може да има моменти, когато смятате, че този, на когото сте отдадени, е твърде зает, и не ви обръща достатъчно внимание. Необходимо е да проявите търпение и разбиране.\nВероятно, ще ви се наложи да показвате изненадващо практичен характер на работното си място. Това в крайна сметка ще даде много по-добри и ефективни резултати.\nПодгответе се да похарчите парични средства за семейството и близките приятели. Времето е добро за всякакви финансови действия, купувайте или продавайте без притеснения.\nРомантиката ще бъде по-цветна за вас, ако правите хубави неща, защото искате, а не защото се страхувате да не се харесате на любимия човек.\nБез подкрепата на вашите колеги днес, трудно ще поемате рискове и ще взимате бързи решения в момент на напрежение от страна на клиенти и бизнес партньори.\nБизнесът през този месец ще бъде относително вял, затова е необходимо да потърсите нови възможности за реализиране на пазарната ниша. Бъдете внимателни, тъй като този месец може да претърпите загуба на пари в брой.\nАко все още търсите нещо специално, тогава е разумно да намерите човек, който е в непрекъснато саморазвитие и е в състояние да се справи с евентуалните промени днес.\nВъзможно е да сте доста критични към екипа, с който сте работили заедно, тъй като сте перфекционисти, когато става въпрос за работа.\nТези от вас, които се занимават в областта на администрацията да имат готовност за натоварен график, тъй като работните им ангажименти ще нарастват все повече и повече през този ден.\nВероятно и днес ще продължите да се връщате към старите си отъпкани любови и да се срещате със същия тип хора с едни и същи поведения.\nИзглежда, не малка част от вас ще допуснат фрапантни грешки на работното си място, а това може да им коства сериозни санкции.\nРазходите ви вероятно ще се увеличат днес, тъй като може да похарчите огромна сума за забавление. Очаквайте внезапен приток от средства които ще облекчат финансовата ви тежест.\nТова, което бихте могли да направите днес е да подобрите някои свои качества. Също така ще се отпуснете благодарение на присъствието на тези, които вече ви обичат и които биха направили всичко, за да ви видят щастливи.\nБъдете особено внимателни на работното си място, очертават се сериозни проблеми. Навярно този ден се очертава да бъде доста напрегнат.\nВъпреки финансовата благодат, трябва да внимавате много, защото и най-малката грешка, може да ви принуди да заплатите висока сума пари.\nНай-лошото решение, което може да вземете днес е да се оплаквате и нервничите пред половинката ви. Не давайте поводи за конфликти.\nПерспективите ви днес ще бъдат много по - добри. Възможно е повишение на работната ви позиция. Може да се наложи да поемете важни отговорности в кариерата.\nДенят ви гарантира финансова стабилност, може да помислите за някои големи покупки. Това може да бъде покупка на имот или покупки на така мечтаните артикули за дома.\nОпитайте се да направите така, че всичко у партньора ви да ви харесва - както положителните му страни, така и отрицателните. Само така ще изградите здрава връзка, която да е устойчива във времето.\nДнес е моментът да се докажете като чудесен служител, преди други хора да се намесят и да ви попречат. Следвайте инерцията от чудесните резултати в работата ви от предходните дни.\nВъв финансов план разходите ще се увеличат, поради много причини. Онези от вас, които работят на свободна практика, има вероятност да бъдат лишени от комисионната, която им се полага.\nХороскоп за 21 април: Объркващи ситуации за Водолеите, ново начинание за Рибите\n22.04.2021 23:00 Хороскоп за 23 април: Радост и добри новини за Близнаците, невероятни трепети за Раците 286\n22.04.2021 22:50 IT измамници прехвърлиха 9 млн. лева от сметка на норвежки милионер в България 152\n22.04.2021 22:30 95% от британците над 50 години са получи поне една доза ваксина 144\n22.04.2021 22:00 ОБЗОР: Политическата криза продължава, кметът размаха пръст на фирмите по Водния цикъл 681\n18.04.2021 22:00 Роми отвлякоха, пребиха и изнасилиха девойка край Пловдив, гаврили са се с часове 89694\n20.04.2021 07:15 Най-голямата грешка, която допускате при приготвянето на доматен сос 46722


Audi предлага широк асортимент от електрифицирани модели. С Plug-In-Hybrid моделите Вие можете да се придвижвате ефективно с нулеви локални вредни емисии. Plug-In-хибридите (PHEV) комбинират бензинов двигател с мощен електромотор и литиево-йонна акумулаторна батерия. Благодарение на високата си обща системна мощност те впечатляват със спортни динамични показатели - в съчетание с високо равнище на комфорт и интелигентно управление на енергийните потоци. Предикативното управление на задвижващия тракт напасва електрическото и стандартното задвижване по начин, който носи на клиентите голям електрически пробег и нисък разход на бензин.\nA6 Avant 55 TFSI e Avant\nPlug-in-Hybrid - спортен и ефективен\nБлагодарение на своето иновативно Plug-in-Hybrid-задвижване, Audi A6 Avant 55 TFSI e quattro предлага огромно удоволствие от шофирането както в града, така и на дълги разстояния. Наред с това той впечатлява - типично за Avant - с отлична функционалност във всекидневието и много място за до петима души.\nКойто иска да бъде различен от останалите, трябва да поеме по свой собствен път. С Audi A6 Limousine 55 TFSI e quattro можете да направите това по особено впечатляващ начин: автомобилът разполага с ефективно Plug-in-Hybrid-задвижване, футуристична ергономична концепция, комфортен интериор и атлетичен дизайн.\nКомбинация от едно естетично Coupé от висш клас и Plug-in-Hybrid-автомобил - това е Audi A7 Sportback 55 TFSI e quattro. Благодарение на ефективния си електромотор и акумулаторната батерия той може да се придвижва с нулеви локални вредни емисии, а с елегантния си дизайн привлича погледите към себе си. В интериора му ще се наслаждавате на прекрасен комфорт и богат инфотейнмънт-асортимент.\nСъчетание от благородна луксозна лимузина и иновативен Plug-in-Hybrid-автомобил - това е Audi A8 60 TFSI e quattro. Неговото задвижване се състои от ефективен електромотор за шофиране с нулеви локални вредни емисии и мощен двигател с вътрешно горене. Благодарение на богатия асортимент от инфотейнмънт-технологии и възможности за забавление, водачът и спътниците му могат по впечатляващ начин да продължат своите дигитални занимания на борда на автомобила.\nЕксклузивен лукс, върховен комфорт и най-модерни дигитални технолоии - Audi A8 L 60 TFSI e quattro съчетава всичко това на обща дължина 5,30 метра. Наред със спортния си екстериор тази лимузина от висш клас впечатлява и с иновативно Plug-in-Hybrid-задвижване, което се състои от ефективен електромотор за шофиране с нулеви локални вредни емисии и мощен двигател с вътрешно горене.\nЕфективен, спортен и с електрическо задвижване за нулеви локални вредни емисии - благодарение на своето Plug-in-Hybrid-задвижване, включващо ефективен електромотор и двигател с вътрешно горене, в Audi Q5 TFSI e quattro Вие можете да изживеете два различни свята. Наред с това този премиум-SUV се характеризира с отличен комфорт и високо ниво на функционалност във всекидневието.\nPlug-In-Hybrid семеен SUV\nИновативна Plug-in-Hybrid-технология, впечатляваща по всички параметри интериорна концепция и спортна визия - Audi Q7 TFSI e играе ролята на семеен SUV с наелектризиращ ефект.\nПо-нисък разход на гориво: специално в градски условия електрическото задвижване осигурява значително намаляване на разхода на гориво.\nПо-ниски CO2-емисии: благодарение на електрическото задвижване и възможността за изминаване на определен пробег изцяло на ток, Plug-In-хибридите произвеждат по-ниски CO2-емисии.\nГолям автономен пробег: С Plug-In-Hybrid моделите получавате изключително широка автономност на действията си, тъй като комбинацията от електрическо и бензиново задвижване не Ви налага да бъдете винаги зависими от мрежата зарядни станции.\nЕлектрическият пробег на Audi Plug-In хибридите e различен в зависимост от конкретния модел. Благодарение на комбинацията от електромотор и двигател с вътрешно горене Вие при всяко положение ще достигнете успешно до целта си. На по-къси разстояния един Plug-In-Hybrid може да се кара и изцяло на ток, а при по-дълги преходи се включва и двигателя с вътрешно горене.\nУ дома или на път - Вие можете да зареждате Вашия Audi Plug-In-Hybrid модел по разнообразни начини:\ne-tron компактна система за зареждане: с мобилната e-tron компактна система за зареждане можете да зареждате батерията на Вашия Plug-In-Hybrid съвсем лесно от домакински или индустриален контакт. С помощта на Audi Mobility Check имате възможност да проверите онлайн какви възможности имате за зареждане от дома си.\nAudi e-tron Charging Service: с услугата за зареждане Audi e-tron Charging Service Вие имате достъп до над 120.000 зарядни станции на територията на Европа. С e-tron Charging Service зарядната карта Вие можете да стартирате процеса на зареждане без значение кой е доставчика на услугата.\nПовече за зареждането на обществена станция\nУправлявайте зареждането дистанционно от смартфона си\nИзползвайте специфичните за хибридните модели услуги на myAudi App1, за да бъдете информирани навсякъде и по всяко време: например можете лесно и удобно да получавате данни за автомобила, като например оставащ електрически пробег, ниво на заряд на батерията, точно местоположение на автомобила и т.н. Можете също така да получавате подробна информация за вече изминати отсечки - например за средния разход на електроенергия и т.н. Наред с това с помощта на myAudi App функциите имате възможност и да стартирате процес по зареждане на батерията. С опцията за предварително климатизиране на пътническия салон можете да подгрееге или охладите интериора още преди да потеглите на път.\nКаква е разликата между електромобилите и Plug-In-хибридите?\nPlug-In-Hybrid означава превозно средство, което разполага както с двигател с вътрешно горене, както и с допълнителна акумулаторна батерия, която се зарежда от двигателя с вътрешно горене или от контакт. По този начин автомобилът може да се придвижва както на ток, така и с помощта на двигателя с вътрешно горене. Електромобилът е с изцяло електрическо задвижване и разполага с електромотор и акумулаторна батерия с голям капацитет вместо двигател с вътрешно горене.\nКак функционират Plug-In-хибридите?\nЕдин Plug-In-Hybrid в допълнение към конвенционалния двигател с вътрешно горене разполага също и с електромотор, благодарение на който освен по стандартния начин може да се придвижва и само на ток. За разлика от стандардните пълни хибриди, Plug-In-хибридите могат да се зареждат директно от електропреносната мрежа и имат по-голям електрически пробег.\nМога ли да реша сам кога да използвам моя Plug-In-Hybrid в изцяло електрически режим?\nВодачът има свободен избор дали и как да се намеси във взаимодействието между двата типа задвижване. За целта са налични три основни режима на работа:\nХибридният режим се активира автоматично при задаване на водене към цел от навигационната система. Разбира се, той може да бъде активиран и ръчно с помощта на бутон. В този режим зарядът на батерията се оползотворява оптимално спрямо профила на отсечката, с цел редуциране на разхода на гориво, като в града и в трафик с често потегляне и спиране автомобилът се придвижва основно на ток. Когато воденето към цел е активирано от системата MMI Navigation, предикативната система за управление на задвижването се старае в населените места автомобилът да се придвижва приоритетно на ток и да пристига до крайната цел с почти изчерпан капацитет на акумулаторната батерия.\nНаред с описания вече хибриден режим, водачът може да избира също така режимите EV и Battery-Hold. В режим EV автомобилът се придвижва изцяло на ток, докато водачът не премине определена точка на натиск върху педала на газта. EV-режимът се активира автоматично при стартирането на всеки един от хибридните ни модели. В режим Battery-Hold нивото на заряд на батерията се съхранява на наличното към момента на активиране на режима ниво.\nНаистина ли Plug-In-Hybrid моделите са по-бавни и реагират по-мудно от бензиновите или дизелови модели?\nВ Audi Plug-In-Hybrid моделите работят както мощни TFSI-двигатели, така и ефективни електрически агрегати. С това се гарантират както върхово ускорение, така и спортни динамични показатели.\nКак функционира зареждането на Plug-In-Hybrid у дома?\nСерийното оборудване Audi Plug-In-Hybrid моделите включва компактната система за зареждане с кабел за домакински или индустриални контакти и управляващ модул. Като опция Audi предлага и заключваща се стойка за стена. На 400-волтов източник с мощност 7,4 кВт пълното зареждане на 14,1 кВтч батерията трае два часа и половина, а на 230-волтов домакински контакт процесът трае приблизително шест и половина часа.\nКак функционира зареждането на един Plug-In-Hybrid на (обществена) зарядна станция?\nЗа зареждане по време на път на обществена зарядна станция се използва серийния Mode 3-кабел с щекер Typ 2. Собствената зарядна услуга на Audi - e-tron Charging Service, по желание Ви осигурява достъп до 140.000 обществени зарядни станции на територията на 21 европейски държави. Така с помощта на една-единствена карта клиентът получава достъп до зарядните станции на различни доставчици.\nПовече за зареждането на обществени зарядни станции\nМога ли да зареждам своя Plug-In-Hybrid и по време на дъжд?\nЗареждането в дъжд или влага е съвършено безопасно. Акумулаторните батерии, щекерите и зарядните станции отговарят на всички строги норми и регулации, освен това токът започва да протича единствено след установяване на сигурен контакт между станцията и превозното средство.\nКакъв е пробегът на Audi Plug-In-Hybrid-моделите?\nПробегът на електричество е различен за всеки от моделите. Детайлни данни за пробега на всеки от моделите можете да откриете в съответните раздели.\nКои фактори се отразяват на пробега?\nПробегът на един Plug-In-Hybrid модел се влияе от следните фактори:\nСтилът на шофиране и в особено голяма степен маниера на спиране и скоростта на движение\nОтсечката, по която шофирате\nТемпературата в автомобила и извън него\nТоварът в автомобила\n1Зависи от специфичното за съответната държава предлагане. Съвместимо от Apple iOS 10.0 и Android 6. Необходима е предварителна регистрация на www.audi.com/myaudi. За Online-Media-Streaming се изисква активно WiFi-свързване между смартфона и системата Audi MMI.


Саудитска Арабия пребори корупцията по високите етажи на властта\n16:49, 24 Януари 2018\nВластите в Саудитска Арабия са заявили днес за приключване на мащабната кампания за борба с корупцията, в хода на която бяха задържани принцове, бивши министри и предприемачи от кралството. За това съобщи телевизионният канал Al Arabiya.\nПредседателят на парламента на Каталуния Роже Торен предложи Карлес Пучдемон за регионален лидер, който да състави ново каталунско правителство, предадоха Франс прес и Асошиейтед прес. Торен обяви кандидатурата след консултации с каталунските...\nМощната буря "Фридерике", на места с пориви на вятъра от над 200 км/ч, отне вчера живота на най-малко десет души в четири страни в Европа, съобщи ДПА. Стихията предизвика на места сериозни смущения във въздушния и железопътния транспорт и взе...\nНовият Skygofree шпионира и подслушва ползвателите на Аndroid\n14:52, 17 Януари 2018\n"Лаборатория Касперский" е открила нов вирус - Skygofree, който шпионира ползващите Аndroid. Той може да записва разговори, да чете и краде sms, а също съобщения от WhatsApp и събития от календара, пише в съобщение на компанията, цитирано от ТАСС.


Есенна Нова Загора посрещна лауреатите на 14 поетичен конкурс „Нова Загора 2018“ | Народно читалище\nВечер на изкуствата по традиция организираха Община Нова Загора и НЧ „Д.П.Сивков-1870“ на 1 октомври 2018 г. На този ден - Празник на две от изкуствата – поезията и музиката, бяха наградени и лауреатите на Четиринадесетия поетичен конкурс „Нова Загора 2018“. В прекрасна обстановка, на фона на творбите на талантливия новозагорски художник Христомир Великов, бяха обявени наградените автори и произведения. Председателят на журито – старозагорската поетеса Мария Донева и членовете Елена Арабаджиева – секретар на НЧ „Д. П. Сивков - 1870“ и Златина Великова – поетеса, споделиха своите впечатления от участниците и насърчиха присъстващите млади хора в залата да четат поезия и да творят.\nПърво място бе присъдено на студента по право Иван Савов от град Силистра и неговото стихотворение „Какво да правим в студентски град през август..”.\nВторото място зае Красимира Макавеева - гр. София с творбата си „Прародителка“.\nНаградата за трето място бе присъдена на Наум Москов от гр. София и неговата творба „Джем сешън“.\nТази година не бе присъдена традиционната наградата на кмета на Община Нова Загора, която по статут е за новозагорски поет, поради слабото участие на нашите пишещи съграждани.\nВ Националния поетичен конкурс „Нова Загора 2018” бе присъдена още една – поощрителната награда от името на г-жа Галя Захариева, народен представител в 44-то Народно събрание. Неин носител е Борислав Ганчев от гр. Хисаря за стихотворението „Вреден навик“. За втора поредна година новозагорската поетеса Златина Великова присъди специална награда за най-добро любовно стихотворение на Любка Славова от град Пловдив.\nНа финала на вечерта рецитал с любовни стихове изнесоха възпитаници на СУ „Христо Ботев“ с преподавател по литература г-жа Марияна Пакова. Погледите на всички присъстващи бяха насочени с надежда към Петнадесетото издание на конкурса през идващата 2019 г., защото добрите традиции, трябва да се пазят.


\_"Искате да спра дъжда ли? Преди можех, сега - не\_"\nНачало \_"Искате да спра дъжда ли? Преди можех, сега - не\_"\nБойко Борисов, премиер и лидер на ГЕРБ\n14:49 04.02.2015 872 ~ 1 мин. четене\n"Какво искахте? Да спра дъжда ли? В предишния мандат можех, сега не мога". Това каза на шега премиерът Бойко Борисов по повод наводненията от последните дни по време на парламентарен контрол.\nСпоред него критичната ситуация сега не била заради язовирите. Трети месец при глинести почви на места водата не се оттичала. Той провел тази сутрин и среща с ръководството на прокуратурата, за да се обсъди ситуацията. Само 15 язовира нямат собственик, поясни още Бойко Борисов. С тях се ангажирали областните управи.\nПремиерът обясни, че няма как да се източат язовирите посред зима. Освен това дъждовете били непредвидени - по 100 литра на квадратен метър. Нито един язовир не е причина за бедствията, изтъкна Борисов.\nПо думите му от 268 язовира в страната вече 99% са с изяснена собственост. Язовирите в предаварийно състояние не създават проблеми, по данни на управляващите. От ГЕРБ настояха темата с наводненията да не се използва политически.\nИма заведени 17 проверки и производства за незаконна сеч и лошо стопанисване на язовири, отново реагира министър-председателят, вече по-спокоен. Казахме си кой каквото имаше да каже, седнете и го вижте закона, настоя още министър-председателя. По думите му има теми, по които всички депутати можело да намерят консенсус. Такива били незаконната сеч и язовирите.\nБюджет и финанси 3431\nБюджет и финанси 344\nЛични финанси 62575\nБюджет и финанси 10831\nПодменят всички пътни знаци в страната до 2016 г.


Розови дамски обувки с отворена пета и перфорация 17051810rz - Sisi-bg.com\nРозови дамски обувки с отворена пета, изработени от естествена кожа, стелката също е кожена. Ходилото е на среден ток, а обуването е улеснено от малка катарама. Стилен дизайн, подчертан с лазерна перфорация.\nОписание: Розови дамски обувки с отворена пета, изработени от естествена кожа, стелката също е кожена. Ходилото е на среден ток, а обуването е улеснено от малка катарама. Стилен дизайн, подчертан с лазерна перфорация.\nБежови дамски сандали от сатен и естествена кожа m447sps


Начало > Българските избиратели се научиха, че трябва да избират своите кандидати\n10:00, 27 окт 19 / ИЗБОРИ 2019 25 1187 Шрифт:\n„Общинският съветник не взима повече пари от народните представители, но много са желаещите за тази позиция. Професията политик е добре платена и желана не само в България“. Това каза политикът доц. Д-р Татяна Буруджиева в предаването „Денят с Георги Любенов“ по БНТ.\nСоциологът доц. Д-р Румяна Коларова заяви, че в тази кампания различните кандидати предлагат еднакви програми. „Аргументите са, че ще се свърши по-бързо и по-качествено работа. Има ясно заявени приоритети в подобен вид кампания. Големият въпрос е как тези приоритети ще бъдат реализирани“.\nНа въпрос дали обществото ни има културата да избира личността, а не партията, която седи за него Коларова заяви, че тези времена са отминали.\n„Когато се появи коалиция „Земя“, „Море“ или т.н. след 4 години няма как избирателите да санкционират такива кандидати. Това може да се случи, когато зад даден човек не седи партия.\nПри всеки кандидат за кмет, който идва от дадена партия може да се прецени кой стои зад неговите решения. При избора на кмет избираме между личности и техните характеристики. Сега се получи, че те говорят за едни и същи неща. Голямата грешка на тази кампания не беше да се политизират нещата. Нямаше ясни заявки за политически позиции в тази предизборна кампания, според Буруджиева.\n„За мен големият проблем е хората, които не отиват да гласуват – обръщам се към всички онези, които се опитват да избягат от отговорност – първо има граждани след това политики и политици“, категорична е доц.Татяна Буруджиева.\n„Българските избиратели се научиха, че трябва да избират своите кандидати. Партиите се научиха да се адаптират към своите избиратели. Имахме период, в който социолозите оптимизираха резултатите за партиите. Все се надявам тази стратегия да напомпаш кандидата и партията изкуствено да не се наблюдава“, каза доц. Коларова.\nБуруджиева припомни, че заради европейските избори късно се влезе в кампанията за местни избори. „Аз не виждам социолози, които да дадоха 10-15% разлика“.\nДоц. Коларова каза, че не вярва в партийно преливане на вот.\n„Единствено и само там където хората виждат вариант за промяна, тогава е висока активността на втори тур“, уточни доц. Буруджиева.\nНе ми се вярва да се стигне до там десен кандидат, който е загубил да прелее вот за друг кандидат.\nНа въпрос при какъв резултат на гласуването би имало проблем за ПП ГЕРБ, отговорът бе при по-голям брой общински съветници от други партии.\n„ С резултатът на тези избори ще се покаже достатъчно силни ли са управляващите да изкарат мандата си до край. Това е първата оценка, с която управляващите ще тръгнат към парламентарните избори“, според Буруджиева.\nместни избори резултати кметове общински съветници


Подпоручик Димитър Медникаров - Видин онлайн\nСъбота, 17 Март 2012 00:08\nПодпоручик Димитър Медникаров в края на 1944 г. е командир на 9-а ударна рота на 15-и пехотен Ломски полк (вж. команден състав на полка към 1 декември 1944 г.\nКнига - Ехо от войната\nВ тази книга авторите без редакционна намеса са представили устни истории на участници във войната 1944-1945 г. и между тях е разказа на подпоручик Медникаров за службата му в 15-и пехотен Ломски полк. Тъй като през първата фаза на войната полкът е дал много жертви, подпоручик Медникаров, едва 21 годишен и току що завършил Военното училище, е станал командир на рота. Уволнен е през 1946 г. в голямата чистка на офицери. Сега подпоручик Медникаров живее във Велико Търново.\nВ разказа на Медникаров няма нова фактология, но има интересни емоционални оценки, които заслужават внимание. След неговия разказ читателите на този Лист ще намерят списък на офицерите от неговия випуск, от който може да се получи идея за тяхната сетнешна съдба. В този списък е и синът на командира на полка полковник Иван Атанасов Кехайов - подпоручик Атанас Иванов Кехайов, лежал в лагер и починал през 1977 г.\nДимитър Медникаров е възпитаник на „Военното на Негово Величество училище”. Участва в Първата фаза на Втората световна война, като ротен командир в 15-ти пехотен Ломски полк. Сражава се на територията на Сърбия и Косово. Записът е направен в неговата къща в град в град Велико Търново.\nРоден съм в град Велико Търново на 8-ми ноември 1923-та година. Баща ми е гимназиален учител, майка ми също е била учителка, произхождам от стар търновски род, моят баща, както и аз, е родственик на Велчо Джамджията, свързан с въстанието на Велчо Джамджията. Паметникът е в центъра тука на града.\nПреди войната бях възпитаник на Военното, наречено „Военно на Негово Величество училище.” Това е историческо наименование и днес също се води такова. Първоначално постъпих като кадет на 16-годишна възраст. Преминавайки през специалните юнкерски класове, бях произведен на 14-ти септември 1944-та година. И целият випуск, който беше първи офицерски чин, беше изпратен на фронта, със съответните полкове.\nПо време на войната не бях навършил даже 21-годишна възраст. Бях на 20 години към 21-вa. Участник съм в Първата фаза на войната, която започна края на месец септември.\nБях изпратен в 15-ти пехотен Ломски полк. Този полк е известен още от Първата световна война, вий знаете там – „Червената стена”, Чеган, има и военен марш „Чеган”. Известни са епичните боеве на този полк.\nДа ви кажа първото ми впечатление за тази война. Това беше най-непопулярната война за българската армия. Дотогава всички войни, които се водеха от България, са били национално-освободителни войни, при които българският войник и българският народ участва с възторг. Защото те са свързани с обединението на българската нация. Докато тази война беше абсолютно непопулярна, съвсем неправилно, не само неправилно, ами демагогски назована като „Отечествена война”. Тя беше наложена на окупираната от Съветската армия наша държава, при което всички офицери изпълниха своя дълг. Това беше война, която се проведе от съществуващата стара българска армия, ръководена от българските офицери, завършили „Военното на Негово Величество” училище, както и мобилизираните офицери, завършили ШЗО. Българският офицер беше употребен в тази война, защото след нея последваха масови действия на комунистическата власт, при които целия офицерски кадър беше абсолютно разгромен. Преди това върховните или висшите командири, командири на армия, на дивизии, даже на полкове, бяха ликвидирани физически. Убити, съдени от Народен съд и т. н. Така че българската армия тогава беше ръководена от лица, които нямаха необходимата подготовка. Те бяха завършили Военното училище, но т‘ва бяха запасни офицери, които принадлежаха към кръга „Звено”, който участваше в така наречения „Отечествен фронт” с министър-председател Кимон Георгиев, който също е запасен офицер, възпитаник на Военното училище. Така че висшето командване беше ликвидирано и командирите на дивизии и на армии бяха лица, които не бяха подготвени.\nЗа осъществяването на тая война се формираха три армии: Първа армия, Втора армия и Четвърта армия. Задачите на отделните армии бяха следните: На Втора армия – която беше най-многобройната – се заповяда да настъпи в направление на Ниш, Косово поле. И тя осъществи така наречената „Нишко-Косовска операция”. На Първа армия се постави задача да настъпи в направление на Страцин, Куманово – „Страцино-Кумановската операция“, посока на Скопие. Тя действаше в района на Вардарска Македония. На Четвърта армия беше поставена задача да осъществи така наречената „Брегалнишко-Струмишка операция“, пак в посока на Косово. В изпълнение на тези задачи армиите се съсредоточиха на границите на Югославия и осъществиха поставените задачи с цената, разбира се, на доста много жертви.\nАз бях в състава на Втора армия, която беше най-голямата, към която беше придадена и Бронираната бригада – едно ново, модерно войсково съединение. В състава на 15-ти пехотен Ломски полк, както ви казах, бях първоначално командир на минохвъргачна рота, след което непосредствено в началото на бойните действия бях назначен за командир на пехотна рота. Тъй като пехотата беше на първа бойна линия и имаше много убити и ранени пехотни командири, имаше нужда от пехотни ротни командири.\n15-ти пехотен Ломски полк аз заварих вече на съсредоточие. Полкът имаше седалище на границата, в град Белоградчик. Той беше вече съсредоточен в района на Пирот, направление Бела паланка. Аз пристигнах заедно с моя съвипускник – двама души бяхме изпратени в полка. Първоначалните бойни действия бяха насочени към завладяване на Бела паланка. Там наистина се водеха упорити военни действия. Преди това Бронираната бригада беше направила опит с фронтално нападение да превземе Бела паланка. Предприе фронталната атака на Бела паланка по прибързана заповед – съвсем неправилна, погрешна заповед, която не се е съобразила с обстоятелството, че действа в планинска местност. Че танковите части са подложени на опасност в такава планинска местност, че са неподходящи за въвеждане в действие, още повече че това беше една елитна бойна единица в българската войска. Една колона от танкове напредва в направление към Бела паланка, по шосе, планинска местност, от двете страни пропасти със сипеи. Макар че взема мерки за разузнаване – отпред се изпращат мотоциклетисти да разузнават, но германците от закрити позиции с бронеизтребителни оръдия с премерени вече мерници, в даден момент стрелят внезапно, нанасят удар върху първия танк, последния танк, и унищожават десет коли. По тоя начин се нанася голяма загуба на танковите части, даже там беше убит един випусник, мой близък – подпоручик Станев. Той беше от 63-ти випуск. И това беше един неуспех.\nТака че, взе се решение, пехотните части да осъществят обход, да се избегне фронталната атака, и в тези действия за освобождаване на Бела паланка участва 15-ти пехотен полк, респективно и мойта рота. И наистина, чрез обход и с бойни действия, германците бяха принудени да се оттеглят и полкът премина през Бела паланка, вече освободена. Действията по-скоро водеше Първа дружина, аз там съм стрелял с минохвъргачки, минохвъргачен огън. Минохвъргачките са артилерийски установки, които са част от пехотата. По-нататък действието се развиваше в посока на направлението към Ниш, тъй като първата операция беше Нишката операция. Ниш беше един град, който беше силно укрепен.\nОтварям една скоба – в Ниш беше седалището на известната дивизия „Принц Ойген”. Там беше и германското бойно училище. В това бойно училище се изпращаха офицери за усъвършенстване на подготовката. Моят випуск, 64-ти випуск, през месец август 44-та година беше изпратен в Ниш за подготовка. Там бяха германските части. Та ние преминахме курса на военна подготовка в град Ниш. Обучението ставаше при пълна действителна бойна обстановка. По това време съюзниците масирано бомбардираха град Ниш и там беше убит един наш съвипускник. Съществуваше опасност за други случаи на убити. С цел за опазване на живота ни ние прекъснахме обучението и се оттеглихме към София.\nТова отклонение правя, защото ние – полкът и Втора армия, се сражавахме с тази дивизия „Принц Ойген”. Така че наш‘те военни действия се осъществяваха против противник, който ни е обучавал. Искам да кажа, че подготовката на немската армия беше много добра, те бяха се просто професионализирали. Във всъщност историческа истина е това, че те осъществиха своя замисъл. Целта на германските прикриващи части беше да осъществят свободно преминаване, изтегляне на групата германски армии „Е”, която се намираше в Гърция. Значи основната маса се оттегляше по посока на Белград, Будапеща, Виена, Германия. И тя се изтегли. Тези части, с които ние се бихме, бяха прикриващи части. Много добре снабдени с леки, пехотни оръжия, тъй като в тази планинска местност не можеше да се употреби по-тежко оръжие. Много добре снабдени с минохвъргачни съединения, с бронеизтребителни части и с леки артилерийски оръжия. А основната маса се изтегляше, като за да се освободи от техниката, тежката техника, по време на бойните действия тя я изостави – камиони, тежки артилерийски установки… Което малко така се приписва, че ние сме ги пленили. Те се освободиха и наистина, когато ние заехме Ниш, от двете страни на пътя, посока вече на Ниш, Нишки бани, Куршумли, Куршумлийски бани и така нататъка, от двете страни имаше масово изоставено тежко въоръжение.\nСега, връщам се към военните действия. Полкът действаше в планинска местност, просто направи се обход на Ниш. При превземането на Ниш участваше и артилерийският полк на Бронираната бригада. Но ние бяхме първата част, най-предната част на Втора дивизия, която първа влезе в съприкосновение с укрепилите се германски части в района на Ниш, чиято цел беше да задържи, да печели време, а не да води военни действия. Там се разрази сражение. При това сражение аз също участвах с минохвъргачната рота, с обстрел на окопи на германците. И полкът, като първа част на дивизията, първи влезе в Ниш. След това другите части също нахлуха в Ниш, където наистина се проведе сражение, германците дадоха там жертви доста, но се оттеглиха. Имаше и пленени.\nВлязохме в Ниш, останахме там, мисля, че два дена, тогава аз разгледах този град, като си спомних за наш‘то пребиваване там, за обучението. Отидох даже в сградата, наречена „Солдатенхайн” – това е военно помещение за отдих на германски войници и офицери. Там имаше доста предмети, между които пури. Спомням си като подробност, бях страшно шашнат. Та доста пури взехме от там, аз ги раздадох на войниците, защото не пуша. А мойта рота преспа в една винарна. Пихме вино, та част от войниците се понапиха доста. Стана весело, но след това се получи заповед от Тито да напуснем града. Полкът и всички съединения напуснаха града заради опасения, че едва ли не ще го окупираме. Въобще поделенията на Тито – това бяха едни по-скоро дезорганизирани части, лошо въоръжени. Фактически само придружаваха наш‘та армия, приписвайки си, че те действат заедно с нас, омаловажавайки военните действия.\nТа това бяха придружаващи, дезорганизирани части, които имаха за цел да следват българската армия, приписвайки си, че участват, пък те нямаха ник‘во участие. Бяха снабдявани от българската армия и след това окупирваха освободените населени места от армията и не допускаха ние да оставаме там. Даже в някои отношения имаха враждебно отношение. Така, с превземането на Ниш приключи първата оперативна задача, осъществяването на Нишката операция.\nПоследва заповед за осъществяване на Косовската операция. Първо трябва да кажа, че Косово и тогава беше населено изключително с албанци. Албанците бяха на страната на Германия, подкрепяха германците. И даже отделни стрелци – тя не беше организирана армия, но отделни единични части нахлуваха, стреляха, пак се оттегляха. Албанците напълно подкрепяха германците. Албания по времето на Втората световна война беше окупирана от Италия, както ви е известно.\nТогава аз вече поех командването на пехотна рота. Действията на полка се развиваха при много неблагоприятни условия – в района на Косово поле и планината Голак, които бяха укрепени и трябваше да бъдат пробити позициите на германските прикриващи части. Военните действия бяха затруднени от обстоятелствата, че при тази планинска местност противникът беше се окопал. Открит често не виждаш противник, стреляха. И действията се развиваха епизодично в тази планинска местност, при която се дадоха доста жертви, в смисъл, че ранените войници и офицери, а доста много жертви дадоха офицерите, не можеха да се транспортират – трябваше през нощта с катъри и голяма част измираха по пътя. А военното гробище, където бяха погребани убитите, беше в Ниш. Не знам какво е станало с това гробище, предполагам, че то е сринато със земята. Имайте предвид, че всичките тези военни гробища и знаци, където са погребани, са унищожени, варварски унищожени от сърбите! И също и гърците направиха по време на Първата световна война. Както знаете, сега вече се вземат мерки за опазване на войнишките паметници. Примерно в Македония, където действахме – жалко за македонците, които също извършваха посегателства и са непризнателни…\nБойните действия бяха извършвани в планинска местност, при която действието на наште части бяха затруднени в смисъл, че не можеш да видиш противника или ако го видиш, той беше много силно укрепен. Сраженията се водеха все на планински възвишения. Ние сме на едната страна – отсреща противната страна. Много добре организирани, много добре укрепени в скални масиви. Стреляха предимно с артилерийски оръдия, артилерийски установки (те носеха по-леки) – стреляха с право мерене. Неблагоприятно беше за нас, с бронеизтребителни оръжия предимно. Минохвъргачките наситено, с тежки картечници, леки картечници, въобще много добре подготвени. При което се даваха жертви, и помня на кота… мисля че е 1005. Ние бяхме укрепени на тая кота. След размяна на обстрелване от една страна на германците, от друга страна на наш‘та планинска артилерия – към полка беше придадена една планинска батарея. И нямаше възможност да действа артилерията там, нито пък танкови съединения. Германците след може би 4-5 дневни позиционни действия организираха една контраатака, и заеха този връх, ние се оттеглихме. Там дадахме доста жертви. Така че при тези епизодични действия загубихме много пехотни командири – взводни, ротни… Аз бях пети пехотен ротен командир… Да петия, тъй като един беше убит, другите ранени… разбирате ли?! Тя една злощастна рота – 9-та рота, която все пак успях да върна обратно в полка. Войниците ме носеха на ръце. Във военните действия там доста много жертви се дадоха.\nПросто ме преведоха в пехотата, защото нямаше офицери. Убиват ротния командир, замества го да речем взводният командир… Това се наложи, тъй като аз съм професионален военен, завършил военно училище. На всички офицери от Училището, които отидоха на фронта, се възложиха длъжности на ротни командири. Поради това, че нямаше офицери на нас ни се възлагаха пехотни роти.\nВъобще при тези действия не можеше да видиш противник – стреляш, не виждаш. Както и с минохвъргачките, не можеш да видиш противник просто, укриване. А това бяха немногобройни части, но много добре организирани. Това са професионалисти, направо казано. Така че по тоя начин извърши се пробив на позициите на германските части. Осъществихме го, но с цената на големи жертви. Впрочем тоя пробив просто се забави. Те имаха за цел да забавят. Всъщност, реално казано, те постигнаха задачата си – да осигурят изтеглянето на армиите, които бяха в Гърция. Затова ви казвам, че тая е една война, която не беше напълно оправдана.\nКакви бяха последиците от тая война? Ненужна война! България не беше призната като съвоюваща. Така че, ако можеше да се избегне, можеше да се избегне, но нашето комунистическо управление тогава изпълняваше безусловно нарежданията на Москва. Впрочем тези три армии бяха подчинени на генерал Толбухин, на Трети Украински фронт.\nЗа въоръжението. Знаете, че след Ньойския договор, това беше 1919-та година, България беше обезоръжена напълно. Забранено й беше да купува военно въоръжение. Забранено й беше да използва авиация, военно морски сили и т. н. Едва след 30-та година е това нещо, 36-та година вече денонсира се този Ньойски договор и България започна да въоръжава войските. Обаче нямаше достатъчно възможности. Разбира се, тя закупува предимно от Германия и запази своето въоръжение още от Първата световна война. Така че нейното въоръжение беше старо въоръжение. По отношение на пехотата: Пехотата беше основно въоръжена с пушки „Манлихер” от 1895-та година на производство. Друго – тежки картечници „Максим-Шпандау”, те са тежки, тежки, голяма тяжест, само триножника й беше 34 килограма! Освен това с водно охлаждане. Като се загрее, трябва да поставяш вода, за да охладиш. Иначе вече прекъсва. Не са динамични, както другите картечници: „Трак-так-так”, а това нещо нямаше голяма скорострелност. Имаше, разбира се, внесени други тежки картечници – „Райнметал”, но те бяха малко.\nА нямаше въведени така наречените картечни пистолети. „Шмайзери”, както се наричат. Тези „Шмайзери” бяха рядко явление, само отдельонните командири носеха. Другите бяха с пушки предимно. Докато германската армия беше въоръжена със скорострелно оръжие, пехотата със съвременни оръжия. При нас леки картечници „Брен” например, също рядко явление. Имаше, обаче много рядко. Минохвъргачките също от Първата световна война – „Райнметал” – 80 мм. Артилерийското въоръжение горе-долу същото, преимуществено конска тяга, която не можеше да действа на планинска местност. Не може да се премести. Общо взето пехотните командири, старите пехотни командири бяха добре подготвени, но недостатъчно подготвени за една нова, съвременна война с един противник, който доминираше. Ние имахме предвид като противник съседите – гърци, румънци, сърби и т.н. В наш’то въоръжение с тях бяхме равностойни, но не бяхме равностойни с германците.\nАми след като поех ротата, продължиха бойните действия пак през планински и гористи местности. Накрая ние достигнахме до Косовска Митровица. Там действахме със съдействие на руски самолети, щурмовики, които обстрелваха Косовска Митровица. Ние бяхме в обход, германците тогава предприеха контраатака и то фалшива контраатака. Ние отвърнахме и – разбира се – противник, когото не виждаш. След което се оттеглиха. Впрочем те многократно пущаха позиви: „Българи, излишна е тази война, защото ние се оттегляме.” Така че, съвсем реално казано, те си постигнаха целта. Само ние ускорихме тяхното отстъпление и не дадохме възможност те да се изтеглят с тежкото си въоръжение. Но те си запазиха военната сила и постигнаха целта си. Жертвите бяха, както знаете, 37-хиляди души убити, ранени и изчезнали и така нататък. Нашите жертви. Те дадоха малко жертви, сега няма какво… Благоприятно за нас бе, че не действаха военно-въздушни сили на Германия, само отделни разузнавателни самолети – предимно „Щорх”, минаваха. Те ни обстрелваха в гористата местност, но ние се укривахме, нямаше жертви, причинени от авиацията. Просто това бяха прикриващи пехотни части. Разбирате ли? Косовска Митровица беше превзета, ние действахме като обкръжаваща част, не пряко. Прищина беше по-вляво, тя също беше заета и с това се свърши Първата фаза на войната.\nПреминавайки през тази позиция на Голак планина, ние навлязохме в равнинното Косово поле. И полкът се оттегли и се прибра в седалището си, в град Белоградчик.\nТам аз останах две години. През тези две години до наш‘то уволнение ние също бяхме употребени, тъй като това правителство комунистическо, нямаше подготвени офицери.\nПротивниците? Ами аз ви казах! Добавям това, че се биехме с един противник, с който бяхме съюзници. Това дето се говори за някво въодушевление и така нататък, това е изопачаване на нещата. Сега трябва да подчертая обаче, че ние – офицерите, завършили военно училище, изпълнихме достойно своя дълг. Ние бяхме така възпитани. Макар че още на фронта, идоха и задържаха, арестуваха български офицери – по-старите от нас випуски или някои мобилизирани, под претекст, че били участвали против партизани и т.н. Просто ги арестуваха и ги връщаха във вътрешността. Имайки предвид, че имаше и помощник-командири, които въобще не се виждаха на предна линия. Това беше към дружините и към полка. Аз не съм виждал помощник-командир, да дойде на предна линия. На които сега вече приписваха едва ли не някакви героични подвизи. Те се наричаха „Помощник-командири”. Без пагони, нямаха и чинове, казваха се „Помощник-командири”. В този полк, тоя факт трябва да кажа, помощник-командир беше Велко Палин, който накрая заемаше най-голямата длъжност във войската, по-нататък стана генерал Палин. Той е от Видинския край. Ние с него останахме в мирновременна военна служба. Движехме се заедно, близки бехме. Видимо се държеше възпитано, той се очертаваше като по-интелигентен човек, със средно образование, с така по-широка култура. Докато другите – дружинните, бяха съвсем елементарни и прости хора. Единият беше дърводелец, другият беше май обущар. Месеха се, заплашваха, идваха по ротите. Междувременно аз бях ротен на пехотна рота. Завършилите Военно училище бяхме четири души, заедно с по-висшите. По-младите офицери останаха четири души. Другите бяха заварени, завършили Школа за запасни офицери и така вече до края на войната произведени подпоручици, поручици. По отношение на нас се проведе една дискриминация, тъй като ние бяхме по-старши от заварените офицери, които са завършили Школата. Премахнаха това отношение и ни приравниха с тях, гледаха прослужени години. Това беше по-накрая, преди уволнението. Иначе се държеше добре Велко Палин, аз даже правих опит да бъда освободен. Подадох молба да се освободя, просто реших да напусна, тъй като аз междувременно записах право. Признаха на участници във войната веднага да си избереш специалност без конкурси. Записах право и им казах: „Аз съм записал право!” Даже си земах учебници и си учех „А – вика – нищо подобно! Ние имаме най-положително отношение към вас. Аз те ценя специално тебе!” Даже имах възможност да дойда тука в Търново, изпратиха друг. Викам: „Аз съм от Търново, защо не изпратите мене?” „Защото – казва – нямаме офицери.” Такива едни… бях принуден да остана. И след това, след две години, това беше през август 46-та година, последва една заповед с която бяха уволнени може би около 90 на сто от всички офицери. Всички заедно, бях уволнен и аз.\nИ после вече настъпват другите, да не говорим за това време на така наречения Народен съд, където бяха напълно унищожени, чрез един масов геноцид в най-различните си форми на жестокости, от убийство до съдене, лагери и така нататък. Пострадаха по-старите офицери, нямаше основание за нас, защото ние бяхме изпратени направо от военното училище на фронта, но все пак ние бяхме преследвани, бяхме наречени „царски офицери”, за тях това бяха врагове. И вече много трудно протече нашия живот. Но въпреки това ние съумяхме. Голяма част завършиха висше образование с най-различни професии и създадохме един съюз на „Военното на Негово Величество училище”, историческо наименование, което сега се ползва с най-голямо уважение. След ноември 10-ти, разбира се, и то напоследък.\nАз завърших след това право с доста неприятности, с голяма опасност да ме заличат, защото много бяха заличени, но понеже курсът ни беше много голям, тогава трудно ме намериха. След завършване големи пречки ми правиха, не ми даваха да стажувам и ми трябваше ОФ-бележка. След като вече и стажа си завърших, пък не ми даваха пак ОФ-бележка. Единствено можех да стана адвокат, нищо друго не можеше, аз бях белязан. Завърших, чаках близо една година, за да ми позволят, да ме впишат като адвокат. От адвокат не ни оставяха тука, по така нареченото разпределение, пратиха ме в Павликени. Стоях там пет години. След това се върнах, заличиха ме. Заличиха ме, обжалвах там, както да е – оправи се. И така протече живота ми, водех се, разбира се, като царски офицер, враг. А моят син, който завърши със специалност метеорология – земя, космос, атмосфера, специалист метеоролог. Не му разрешиха, въпреки че беше разпределен в Горна Оряховица, не му позволиха да работи. Поради това, че аз съм царски офицер. Едва след като една година работи като строителен работник го назначиха и днес той е един от най-уважаваните метеоролози, ръководи в София цялата метеорологическа военна служба в страната.\nЧервеноармейци? Лично аз не съм се срещал с военни поделения, които непосредствено участват съвместно с полка. Не, нямам никакви впечатления с червеноармейците, тъй като полкът, в който аз бях, нямаше съдействие…\nГерманските части, имам впечатления най-напред при преминаването през Търново. Това беше една много дисциплинирана войска. Обективно съвсем казано. Това бяха хора, много възпитани, много дисциплинирани, личеше културата. Много чисти. С много положително отношение, никакви издевателства не е имало от страна на германски войник. Ние бяхме съюзници, ние бяхме стари съюзници още от Първата световна война. Добре, много добре подготвени, обучени, това ми е впечатлението. А при престоя в Ниш те ни обучаваха. Много добре с преводачи, най-напред провеждаха подготовката с карти и с онагледяване…\nОтношенията между войниците и командирите? Виж сега, това бяха старата армия, защото тези армии, които се формираха, те бяха на основата на съществуващите полкове, към които се прибавяха мобилизирани. Така че това бяха традициите, запазени в отношенията на командир и войник. Просто ние се стремяхме, така беше обучението, да даваме личен пример и на второ място да запазим живота на войниците. Не да ги хвърлим, както руснаците, в тази война.\nКонфликти между различни части на армията? Не! Не е имало никакви… За мене всичко онова, което се създаваше, беше резултат на тези политически офицери. Даже там, в този, мисля че 4-ти полк, на който заместник-командир на полка е бил така известният Чочоолу. Той убива български войник, влиза и застрелва български войник, защото не изпълнил заповед. Това е факт. Има една книга, на моя съвипускник Митко Косев, той е непосредствен очевидец. Да, застрелва войник пред очите на моя съвипускник Райко Алтабанов, командир на войника. Чочоолу, който остава след това за помощник-командир на дивизия във Враца.\nВойници от друг етнически произход? Не, там действаха войници, някои от които бяха католици. Власи, те бяха от влашки произход, но не цигани. Дискриминационно отношение? Разлики в тяхното поведение на фронта? Не, няма. Пак повтарям, постъпил войник в старата армия, той си знае всичко останало. Не се прави никакво различие, нито пък в подготовката. Защото по-малограмотните вземаха трудоваци, цигани и така нататък – трудоваци ставаха. Войската, в редовната войска бяха приемани предимно български войници. Разлики в отношението? Абсолютно няма разлика. Междувременно искам да кажа, че командирът на полка беше арестуван, даже преди още да се върне полкът, съден и накрая остана в затвора. След освобождаването и пращане на лагер остана да чука щайги и умря в мизерия.\nМестното население? В Косово поле населението беше се изтеглило. То беше прогерманско. Съвсем примитивно. Примитивен живот, те живееха… Къщите им, стаята им е свързана с другата стая, в която имаше добитък. В тези каци, в които подготвяха там зимнина – ред чушки, ред обезмаслено сирене – е така, примитивен живот. Това са албанци.\nО, ние нямахме никакво съприкосновение със сръбското население. Не. Щото много малко пребивавахме, те се разбягаха там. След това те влязаха и окупираха, те просто не ни допускаха да оставаме в техните градове.\nНе! Не сънувам никога, то толкова време мина, че просто…\nСмъртта по време на военните действия? Вижте какво, ние тогава бяхме много млади и тръгваме с едно самочувствие, с никакъв страх. И понеже на нас ни бяха поверени като командири, пехотни роти, преди всичко страхът се потискаше от факта, че ти трябва да даваш личен пример. Ти не трябва да изразяваш никакъв страх! Затова този страх не съществуваше у нас.\nДали са убивали хора пред мен? Ами убивали са, разбира се! Аз като ротен командир имам командно място да командвам взводовете. Ами убивали са, разбира се! Когато се върнахме, при оттеглянето си в Косово поле гледаш убити… Убивали са, разбира се, как?!? Тези бяха погребани в Ниш. Другари? Не говоря за другари, говоря за войници, говоря за войници. Беше убит, например, при мене командирът на 8-ма рота, един поручик, той до края на войната ли беше?. Предния ден бяхме с него в една землянка, поручик Цанов се казваше. Ние още когато пристигнахме в Белоградчик, той остана с попълваща част, която трябваше да дойде. Нас веднага ни изпратиха на фронта – аз и моя съвипускник, а той остана. Той пристигна самостоятелно и пое командването на 8-ма рота. Тогава с него цяла нощ бяхме, той ми сподели живота си, щото още мирновременно в Белоградчик се познавахме, много симпатичен човек. И той предчувстваше смъртта си. „Аз – казва – няма да се върна, мен ще ме убият!” И наистина го убиха.\nСега има един интересен случай на предчувствие на смъртта. Аз имах един приятел, съвипускник, казваше се Яранов – 64-ти випуск. След като ни произведоха, дадоха ни там 5 дена отпуска, тука в Търново прекарахме. С него заедно бяхме и когато тръгнахме. Той тръгна много потиснат, пътуваме за влака, той заминава за полка си, 34-ти пехотен полк в Оряхово. И по пътя беше много потиснат и казва: „Мен предчувствието никога не ме е лъгало, аз ще бъда убит!” Аз нямах такова…Викам: „Абе, недей така, бе!” И наистина – убиха го. Още в първите бойни дни, първите действия. Той – командир на рота, начело на ротата. Той беше в състава на Първа армия. Там при Македонския фронт – Страцин, Стражин и така нататък. Подкоси един откъс картечен, убиват го и го погребаха тука в Търново. То е психологическо състояние, но повечето не са имали такова чувство. Всеки отиде, никой не се е страхувал! Нито един случай няма на дезертирали, нито един случай за честта на българския офицер. Макар, че по отношение на нас имаше пълна дискриминация. Всички изпълниха дълга си. Това трябва да се подчертава.\nНа връщане от Косово… А когато се приключва, там бяха убитите, понеже свърши войната и веднага – заповед за връщане. Връщаме се и в последните бойни действия там бяха ранени и убити маса… И между другото, голяма част от тези убити и ранени бяха доброволци, кой знае дали бяха доброволци или принудително пратени доброволци, които са били от състава на въздушните войски, земен персонал.\nВсички тея хора абсолютно неподготвени! Разбирате ли? Голяма част от тях, нямайки никакава елементарна подготовка, да си предпазят живота, да се окопаят и така нататък – бяха убити. Искам да кажа, че тогава минавайки, тези убитите и от ротата ми и от полка, бяха просто изложени там и транспортирани, за да ги погребват в Ниш. Събрани на куп, да. Аз ги видях.\nЗнаете, известно е, какво да ви напомням, че по време на сключване на мирния договор с България през 47-ма година, не само Англия и Америка казват да не се признава за съвоюваща страна, (ние бяхме във война с тях), но и Съветският съюз, Молотов е бил против. Следователно, тая война беше абсолютно ненужна! Една ненужна война!\nВоенни престъпления? Не съм станал свидетел. Не съм и констатирал това нещо, не е било извършвано нито предателство, нито самонараняване, нито други престъпления, нито бягство и така нататък. Не е имало такова нещо!\n Велчо Атанасов – Джамджята (1778-1835) е търновски търговец, организатор на съзаклятие срещу османската власт през 1835 г., което става известно като „Велчова завера”. Заедно с други свои съратници е предаден на властите, осъден на смърт и обесен в Търново (бел. съст. К. Г.).\n Школа за запасни офицери (бел. съст. К. Г.).\n Кимон Георгиев е български военен и политик. На два пъти е министър-председател на България, както преди 9-ти септември, така и след тази дата. Бил е и вицепремиер на страната и многократно е заемал различни министерски кресла. Завършва Военното училище през 1902 г. Участва в Балканските войни като командир на рота и в Първата световна война като командир на дружина. Награждаван е за проявена храброст, а през 1916 г. губи едното си око на фронта. През 1920 г. е уволнен с чин подполковник (бел. съст. К. Г.).\n За коментар на същото събитие виж разказите на Дянко Марков, Иван Сердаров и Горан Маринов (бел. съст . К. Г.).\n „Англо-американски армади бомбардираха.” (Цит. Д. М.).\n „Между впрочем, нашият випуск беше в София, когато се провеждаха американските бомбардировки. Разбирате ли – погром, бомбардировки!?! За голямо щастие, макар че попадаха снаряди в района на военното училище, не се засегнаха сградите, нямаше жертви. Което пък принуди да се оттеглиме в Банкя, и в Банкя продължихме обучението.” (Цит. Д. М.).\n 15-ти пехотен полк (бел. съст . К. Г.).\n Противниците (бел. съст. К. Г.).\n С указ от 12 септември 1944 г., Фьодор Иванович Толбухин е произведен в чин Маршал на Съветския Съюз (бел. съст. К. Г.).\n Военните ограничения за България отпадат официално през 1938 г. (Бел. ред. В. С.).\n В българската армия по време на войната са били на въоръжение два модела пушки от тази марка: 8-мм. магазинна пушка „Манлихер”, обр. 1895 г.и 8-мм карабина „Манлихер” , обр. 1895 и 1895/34 г. Ташев, Т. Българската войска – 1941-1945. С., 2008, с. 287 (бел. съст. К. Г.).\n 8-мм тежки картечници „Максим”, обр. 1909, 1910 г. Ташев, Т. Българската войска – 1941-1945. С., 2008, с. 287 (бел. съст. К. Г.).\n Вероятно Димитър Медникаров има предвид тежки картечници МГ-42, които са произведени в завода „Райнметал” – на оръжието е поставена марката на завода. (бел. съст. К. Г.).\n Пехотните автоматични оръжия (т. нар. автомати), които са били на въоръжение по време на Втората световна война са стреляли с пистолетни патрони и са били класифицирани като „Картечни пистолети”. (бел. съст. К. Г.).\n 9-мм картечни пистолети „Шмайзер”. Ташев, Т. Българската войска – 1941-1945. С., 2008, с. 287 Името често се употребява като синоним за всички видове картечни пистолети в българската армия. (бел. съст. К. Г.).\n 8-мм леки картечници „Брен”. Ташев, Т. Българската войска – 1941-1945. С., 2008, с. 287 (бел. съст. К. Г.).\n 81,4-мм минохвъргачка „Райнметал”. Ташев, Т. Българската войска – 1941-1945. С., 2008, с. 287 (бел. съст. К. Г.).\n Всъщност, във Вермахта основната движеща сила също си остава конската тяга (бел. съст. К. Г.).  Според Ташев жертвите във войната възлизат на 10 753 убити, 23 005 ранени и 790 замръзнали или общо 34 548 души – Ташев, Т. Българската войска – 1941-1945. С., 2008, с. 234-235; 360-362. Съществуват подозрения, че е възможно заради по-силна подкрепа на българските претенции на мирните преговори техният брой да е бил завишен. Трябва да се има предвид, че Ташев цитира в книгата си подробни таблици с разпределение на жертвите по части, които изглеждат реални. Изглежда, окончателното решение на този спор ще бъде оставено на бъдещите изследователи (бел. съст. К. Г.).\n Велко Палин е роден на 30.IX.1921 г. в с. Александрово, Белоградчишко (сега Димово). Член на РМС от 1937-ма година, на БРП(к) от 1942 г. Участва в Партизанското движение и в периода 1942-1944 е полит-затворник. Взема участие във войната като помощник-командир на 2-ра дружина в 15-ти пехотен Ломски полк от 12-ти септември 1944-та година. От 6-ти септември 1944-та е помощник-командир на полка. Награден е с Орден за храброст. След войната служи БНА и се уволнява като генерал-полковник през 1989-та година. До същата година е и член на ЦК на БКП. Ташев, Т. Българската войска – 1941-1945. С., 2008, с. 287 (бел. съст. К. Г.)\n Масовите чистки в българската армия започват още на 9-ти септември и постепенно почти всички офицери, постъпили във Военното училище преди преврата, ще бъдат уволнени. С много редки изключения последните от тях напускат армията в средата на 50-те години. Стойо Неделчев (Чочоолу) е роден през 1908 г. в с. Калояновец, Старозагорско. През 1934 г. излиза в нелегалност, а през 1936 г. заминава като политемигрант в СССР. През 1941 г. е спуснат с парашут в България, за да вземе участие при организирането на партизанското движение. Става командир на партизанска бригада „Георги Димитров” и на Пета Старозагорска въстаническа оперативна зона. Във Втората световна война участва като заместник-командир на VIII-ма Тунджанска дивизия. В БНА достига до звание генерал-майор. Слави се както като неуловим партизански командир, така и със зверствата, извършени непосредствено след 9-ти септември. И двата аспекта от живота му са обект на спорове и фактите се смесват с легендите Ташев, Т. Българската войска – 1941-1945. С., 2008, с. 287 (бел. съст. К. Г.).\n Вероятно Димитър Медникаров има предвид полковник Иван Кехайов. Той е роден на 7.X.1894 г. в Чепеларе. Завършва военно училище през 1916 г. и е произведен подпоручик на 2.II.1916 г. Полковник е от 6.V.1941 г. Командир е на 15-ти пехотен Ломски полк от 28.XI.1944 г. Уволнен е на 26.I.1945 г. и е съден от Народния съд. Кехайов поема полка, след като той реално е приключил сраженията, от подполковник Найден Шушулов, прехвърлен като командир на 35-ти пехотен Врачански полк. Шушулов обаче е уволнен едва през 1946 г. За повече информация виж Ташев, Т. Българската войска – 1941-1945. С., 2008, с. 73; 160-161; 285 (бел. съст. К. Г.).\n „И синът му, който е мой съвипускник беше, мисля, пращан на лагер.” (Цит. Д. М.).\n ДКВ – „До края на войната”. Категория офицерски звания, давани на запасните офицери, завършили Школа за запасни офицери (ШЗО), които важат само до края на войната (бел. съст. К. Г.).\n „Баща му беше също запасен офицер от Първата световна война, Военно училище е учил, помощник-кмет.” (Цит. Д. М.).\n64-и випуск на Военното на Негово Величество училище:\nГеорги Василев Дрехаров – свърз, ОЗвл, ув1949 Георги Дичев Георгиев – свърз, ранен, ампут.крак, инж.\nДрагия Петров Куруджиев - свърз – пенс 1958\nЕмил Стефанов Абаджиев - а, ув1947, инж, опвет, поч 1980\nХърватски юнкери: От 1942 към випуските се командироват по 8 юнкери хървати – за окомплектоване на офицерския корпус на независимата Хурватска дъражава - наш съюзник. Даваме имената им така, както са записани във дневника на училището.\nвойната 1944 1945\nКнига Ехо от войната


Психично болният, прегризал гърлото на друг пациент, няма да бъде съден - Mediapool.bg\n13:58 | 03 декември 2014 | 1 коментар\nПсихично болният разградчанин Туран Сюлейман, който уби по особено жесток начин друг пациент на психиатричното отделение на болницата в Разград преди месец, не носи наказателна отговорност. Това съобщи окръжният прокурор на Разград Огнян Дамянов на пресконференция в сряда.\nИзвършената експертиза установила, че Сюлейман страда от заболяване и не може да разбира свойството и значението на извършеното. Заради заключението на вещите лица е прекратено наказателното производство срещу 45-годишния Туран, а по-късно Окръжният съд на Разград реши той да бъде настанен за едномесечно принудително лечение в психиатричната болница в Ловеч.\nЛечението на мъжа може да бъде продължавано в зависимост от здравословното му състояние, като това ще реши съдът, в чиито район се намира лечебното заведение.\nОкръжният прокурор съобщи още, че от данните от разследването е отделил материали за провеждане на ново разследване, което да установи има нарушение на медицинските стандарти при приема и провеждането на лечението на Туран.\nСмятам, че е редно при наличието на смъртен случай в болнично аведение да бъде установено дали там се спазват всички изисквания на добрата медицинска практика, коментира той.\nДамянов подчерта, че новото дело е образувано срещу неизвестно лице и на този етап няма доказателства лекар да е извършил престъплението. Той зави още, че във всички случаи най-вероятно ще бъде назначена експертиза, която няма да бъде направена от вещи лица от Разград.\nИнцидентът в психиатричното отделение на МБАЛ-Разград стана на 7 ноември около 4 часа сутринта. Настаненият за лечение Туран е убил по особено мъчителен начин намиращия се в същото помещение лежащо болен 58-годишен Селиман Ахмед, като убийството е извършено чрез прегризване гърлото на жертвата и изтръгване на гръкляна.\nВ съдебната зала обвиняемият е обяснил, че е извършил престъплението, защото "дяволът се вселил в Селиман Ахмед".


Quest Land | За нас\nQuest Land – real life escape game\nQUEST LAND е място за забавление, където можете да сплотите вашия екип от приятели, колеги или да създадете нови запознанства. Това е най-новия метод за забавление, което е в реалния живот и е далеч от виртуалния. Екипа на Quest Land ви предизвиква да работите в екип, да намирате креативни решения, да упражните вашата наблюдателност и логическа мисъл.\nУчастниците в играта са затворени в една стая, която е уникална и има своя тематична атмосфера. За времето от 60 минути ви предизвикаме с множество загадки, които ще Ви помогнат, за да намерите изхода.\nВ играта могат да участват отбори от 2-ма до 5-ма души, като е подходяща за деца и възрастни, за тийм билдинги, за рождени дни,за всеки повод, за всеки който иска да се забавлява по различен и оригинален начин.\nЩе успееш ли да намериш изхода?


Калоян Братанов с осми български норматив за Световното - Още спорт - Други спортове - Gong.bg\nКалоян Братанов стана осмият български плувец с норматив за световното първенство за мъже и жени в Южна Корея, подобрявайки националния си рекорд на 50 метра свободен стил на турнира в Ричмънд, щата Вирджиния.\nПървокурсникът в Университета по селско стопанство и механика в Тексас го направи на третия опит - извън класирането, забивайки хронометрите на 22,54 секунди, информира bgswim.com.\nПредишният рекорд от 22,60 секунди го короняса за юношески шампион на САЩ през миналата година, обръсвайки 30-годишният стандарт на Цветан Голомеев. Това е и норматив „Б“ за олимпийските игри в Токио догодина. Нормативът за световното първенство в Корея е 22,73.\nЗа този кратък период нашите плувци на четири фронта – САЩ, Австрия, Швейцария и Бургас, покриха един „А“ норматив за олимпийски игри - на Антъни Иванов и шест „Б”. Подобриха десет национални рекорда, три за мъже.\nАнтъни Иванов покри норматив, отива на Световното\n12 април, 12:05


Полицейски комплект - TYCN0000747 на супер цена | Ozone.bg\nДецата обичат екшънските игри, затова със сигурност ще харесат този невероятен конструктор, от чиито части могат да си сглобят 8 различни модела полицейска техника. В кутийката има 100 части от пластмаса, с които се прави мотоциклет, катер, вертолет и др. Благодарение на многото части, децата ще могат да сглобят няколко превозни средства едновременно и така да оборудват цял мини полицейски участък. Освен частите, в кутията малките инженери и механици ще намерят винтове, отвертка, колела, шини, както и надуваема възглавница за катера и др. Конструкторът е удобен и за съхранение, защото всички части пристигат в здрава и практична пластмасова кутия.